Goeie nuus vir matriek-slimkop wat alles in brand verloor | Maroela Media
Nadat Maroela Media vroeër berig het oor Sasha-Lee Roestorff van Randfontein wat álles in Januarie vanjaar in 'n brand verloor het én boonop haar lewe lank al in stilte teen swaar omstandighede stry, het sy 11 onderskeidings in die matriek-rekordeksamen behaal én 'n beurs verwerf om aan die Universiteit Stellenbosch te studeer.
Dié top-matrikulant het voorheen vertel sy het 'n toekomsplan gehad: sy sou, sonder om 'n enkele keer oor haar moeilike omstandighede te kla, haar fokus op goeie matriekuitslae gerig hou. Dít sou haar in staat stel om verder te studeer en daarna sou 'n inkomste verseker dat sy nóóit weer hoef terug te kyk na die lewe waardeur sy eens moes stoei nie.
Haar planne is egter op 14 Januarie vanjaar wreedaardig omvergegooi. Sy het daardie dag met net haar skooltas en -klere in haar hand staan en kyk hoe 'n verwoestende brand alles vernietig. Haar blyplek was verwoes, maar sy het gegryp wat niemand van haar kon vat nie: haar toekoms.
Sy het boonop ook talle ander terugslae beleef en al harde bene in haar lewe gekou – haar pa, "'n wrede man", het die gesin talle kere tydens uitbarstings uit die huis weggejaag. Dáár het sy geleer om haar skooltas en -klere te gryp en daarom, toe die brand by die huis uitbreek, het sy dit weer gedoen.
Sasha-Lee het voorheen aan Maroela Media vertel haar grootste droom is om te studeer, maar weens finansies wat knyp, het dit nie eens na 'n moontlikheid gelyk nie.
Ná haar storie egter gedeel is, het mense van oor die hele Suid-Afrika hulle harte én beursies oopgemaak om te verseker dat sy kan studeer.
Die Universiteit Stellenbosch het haar onlangs ingelig dat sy die ontvanger van die Sheila Brand-beurs is wat haar studiegeld én verblyfkoste gaan dek.
Intussen het weldoeners oor die hele Suid-Afrika ook betrokke geraak om te help met sakgeld en te verseker dat sy ook 'n studentelewe kan hê.
"Ek is so dankbaar dat mense nog goeie harte het. Ek het aanvanklik nie gedink dis moontlik nie, inteendeel, ek wou opskop in skool. Ek is in trane wanneer ek dink aan mense se goedheid, en is veral dankbaar vir elkeen in my matriekjaar en my wonderlike ondersteuningsnetwerk tuis, my ma Jo-Ann," het sy gesê.
"Dit is alles net deur die Here se genade. Ek weet nou hoekom ek soveel terugslae moes beleef: om vasbeslote te wees om almal trots te maak en soveel moontlik te bereik."
Die slimkop gaan na verwagting in Desember na Stellenbosch verhuis om aktuariële wetenskap te studeer.
Indien jy meer wil weet of betrokke wil raak, nader Maroela Media deur 'n e-pos te stuur na [email protected].
Maroela Media sal op die hoogte van Sasha-Lee se storie bly. Luister ook na die volledige onderhoud waarin sy haar storie vertel.
Is die oulike en vlytige kind Afrikaans?
Jy fokus op die regte besluite en het 'n pragtige sterk persoonlikheid. Aan haar moeder baie dankie want U het leiding gegee. U kan baie trots op U self wees.
Hoe kan sy nou-al haar matriekuitslae hê? Die eksamen het skaars begin.
Adri … dit staan duidelik, sy het die 11 onderskeidings in die rekordeksamen behaal.
Uitstekend . good for you, mag jy net nog 'n groter sukses van jou studies maak. Jammer oor jou verlede, maar kyk vorentoe en gaan vooruit. Ek hoop net die beste wag vir jou. Ander mense gebruik hulle omstandighede as 'n verskoning, jy het dit as 'n geleentheid gebruik. Sterkte Sasha Lee met alles wat jy aanpak.